ทิสโก้จับลูกค้าลุ้นกำไรค่าเงิน
ทิสโก้ ออกกองลงทุนหุ้นโลก ไม่ป้องกันความเสี่ยง เอาใจนักลงทุนหวังกำไรค่าเงิน
16 พ.ย. 2558

ทิสโก้ ออกกองลงทุนหุ้นโลก ไม่ป้องกันความเสี่ยง เอาใจนักลงทุนหวังกำไรค่าเงิน
นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน (บลจ.) ทิสโก้ กล่าวว่า นักลงทุนมองว่าธนาคารกลางสหรัฐ (เฟด) น่าจะปรับขึ้นดอกเบี้ยในเดือน ธ.ค.ปีนี้ ซึ่งอาจทำให้ค่าเงินเหรียญสหรัฐแข็งค่าขึ้น และการลงทุนสินทรัพย์ที่อยู่ในสกุลเงินเหรียญสหรัฐจะได้รับประโยชน์ไปด้วย
“ก่อนหน้านี้เปิดขายกองทุนเปิด ทิสโก้ โกลบอล สตาร์ พลัส ลงทุนในกองทุนหุ้นต่างประเทศทั่วโลก โดยมีนโยบายป้องกันความเสี่ยงด้านอัตราแลกเปลี่ยนไปแล้ว จึงออกมาอีกเวอร์ชั่นที่ไม่ป้องกันความเสี่ยงด้านอัตราแลกเปลี่ยน เพื่อตอบโจทย์นักลงทุนกลุ่มนี้” นายสาห์รัช กล่าว
ทั้งนี้ กองทุนเปิด ทิสโก้ โกลบอล สตาร์ พลัส อันเฮดจ์ (TSTAR-UH) จะเปิดขายครั้งแรกระหว่างวันที่ 17-19 พ.ย. 2558
ด้าน นายบุญชัย เกียรติธนาวิทย์ กรรมการผู้จัดการและประธานเจ้าหน้าที่บริหารการลงทุน บลจ.ธนชาต กล่าวว่า ในช่วงนี้ที่ตลาดหุ้นผันผวนสูงจากความกังวลต่อการขึ้นดอกเบี้ยของเฟด และการชะลอตัวของเศรษฐกิจจีน ขณะเดียวกันอัตราดอกเบี้ยทั่วโลกยังต่ำ แต่ยังมีสินทรัพย์ที่ให้ผลตอบแทนดีกระจายอยู่ทั่วโลก
“ยังมีหุ้นที่จ่ายปันผลสม่ำเสมอ มีหุ้นกู้ที่ให้ผลตอบแทนที่น่าสนใจซ่อนอยู่ในหลายภูมิภาค มีกองทุนอสังหาริมทรัพย์และรีทที่ให้ผลตอบแทนที่น่าพอใจ เพราะฉะนั้นหากสามารถเลือกได้ถูกตัว จัดสัดส่วนที่เหมาะสม ก็จะไม่ต้องกังวลว่าตลาดจะแกว่งตัวอย่างไร” นายบุญชัย กล่าว
บลจ.ธนชาต จึงเปิดขายกองทุนธนชาต โกลบอล อินคัม (T-INCOME) ลงทุนในกองทุน JP Morgan Investment Funds–Global Income Fund ซึ่งเน้นลงทุนในสินทรัพย์ต่างๆ ทั่วโลกที่มีการจ่ายรายรับสม่ำเสมอ โดยเปิดขายครั้งแรกระหว่างวันที่ 16–27 พ.ย. 2558 ลงทุนขั้นต่ำ 5 แสนบาท
กองทุน T-INCOME จะจ่ายผลตอบแทนสูงสุดปีละไม่เกิน 12 ครั้ง ทำให้นักลงทุนที่ต้องการกระแสเงินสดเพื่อเป็นรายได้สามารถวางแผนค่าใช้จ่ายต่างๆ ได้ โดยมีความเสี่ยงไม่มากนัก และยังเป็นการกระจายการลงทุนเพื่อลดความผันผวนของพอร์ตส่วนตัว